Oskaras Kurnatauskas

Oskaras Jonas Kurnatauskas (, , ; 1834 m. Kražiuose – 1911 m. Rygoje) – Lietuvos ir Latvijos evangelikų reformatų kunigas, vicesuperintendentas.

Biografija 
Kurnatauskų giminė Lietuvoje įsikūrė 1676 m., kai iš Poznanės atvykęs Andriejus Kurnatovskis buvo paskirtas Slucko kunigaikštystės paseniūniu. Vėliau devyni Kurnatauskų vyrai tarnavo kunigais Lietuvos reformatų bažnyčioje „Unitas Lithuaniae“.

Oskaras gimė ir augo žinomo Žemaitijos distrikto vicesuperintendento ir Kėdainių kunigo Tito Romano Kurnatausko vienuolikos asmenų šeimoje. Baigęs Slucko gimnaziją, jis studijavo teologiją Dorpato universitete. Paskirtas kunigauti į Biržus, šiame mieste praleido 18 metų. Kartu su superintendentu Konstantinu Močiulskiu pastatė iki mūsų dienų išlikusią raudonų plytų Biržų evangelikų reformatų bažnyčią.

1875 m. Kuršo reformatų konsistorijos pakviestas persikėlė gyventi į Mintaują, joje iki 1910 m. ėjo kunigo ir Konsistorijos patarėjo pareigas. Iš Mintaujos važinėjo į Rygą, kur miesto reformatų bažnyčioje telkėsi lietuvių tikinčiųjų bendruomenė, nuo 1902 m. turėjusi vieną-dvi lietuviškas pamaldas per mėnesį. Kartu su kunigu Alfredu Geistu () užaugino bendruomenę iki penkių šimtų ir jau 1908 m. buvo įkurta atskira Rygos evangelikų reformatų lietuvių parapija. 1910 m. Kurnatovskiai pervažiavo gyventi į Rygą.

Šeimoje užaugo šeši vaikai, iš kurių labiausiai žinomas Konstantinas Kurnatauskas – pirmasis Kelmės progimnazijos direktorius ir Kauno valstybinio universiteto profesorius, Lietuvos reformatų bažnyčios Sinodo išrinktas išeivių generaliniu superintendentu.

O.Kurnatauskas nebuvo abėjingas krašto istorijai. 1884 m. kartu su Mintaujos apskrities teisėju baronu Francu fon 
Bistramu, Mintaujos gimnazijos mokytoju Karlu Boy ir kunigu Augustu Bylenšteinu dalyvavo tiriant lietuvių Griežės ir latvių Griezės apylinkes.

Įvertinimas 
 Rusijos caras apdovanojo 1863-1864 m. sukilimo numalšinimo atminimo medaliu

Šaltiniai 
 Valdis Teraudkalns. Reformātu tradicija Latvijas teritorijā 20 gadsimtā, p. 79 
 Kunigas Oskaras Kurnatauskas  (biografija) // Lietuvos evangelikų reformatų enciklopedija
 Oskaras Jonas Kurnatauskas
 Egidijus Ūksas. Prisimenant kunigą prof. dr. Konstantiną Kurnatauską
 Ernestas Vasiliauskas. Julijus Dioringas – XIX amžiaus Šiaurės Lietuvos tyrėjas psl. 141 // www.zurnalai.vu.lt 

Evangelikų reformatų kunigai